RO Jurnalul Ofícial al Uniunii Europene 12

31968R0259



JURNALUL OFÍCIAL AL UNIUNII EUROPENE

CUPRINS

Pagina I Statutul funcționarilor Comunităților Europene I-1 II Regimul aplicabil celorlalți agenți ai comunităților II-1

Această culegere a fost elaborată în cadrul Comisiei de către unitatea „Probleme juridice și statutare”. Orice remarcă cu privire la această publicație poate fi făcută prin e-mail la adresa ADMIN QUICK WAY@cec.eu.int. Pentru întrebările punctuale de ordin practic vă puteți adresa diferiților gestionari de drepturi, iar în ceea ce privește întrebările de ordin general vă puteți adresa la ADMINFO prin e-mail la adresa ADMIN ADMNIFO@cec.eu.int. Pe lângă instituții, pe Internet puteți găsi coordonatele persoanelor de contact, precum și organigramele în anuarul electronic al instituțiilor Uniunii Europene: IDEA http://europa.eu.int/idea/fr/index.htmDirecția generală administrație și personal se găsește la adresa:http://europa.eu.int/comm/dgs/personnel_administration/index_fr.htm.În instituții puteți consulta următoarele site-uri în IntraComm: • Rezumat (Statut): http://intracomm.cec.eu-admin.net/guide/systeme/systat/index_fr.htm și • „Personal și Administrație”: http://www.cc.cec/pers_admin/index_fr.html

NOTĂ

privind părțile I și II ale prezentei culegeri

Prezenta culegere compilează Statutul funcționarilor Comunităților Europene și Regimul aplicabil celorlalți agenți ai acestor Comunități (1), aplicabile cu începere de la 5 martie 1968, astfel cum au fost stabilite prin articolele 2 și 3 din Regulamentul (CEE, Euratom, CECO) nr. 259/68 al Consiliului din 29 februarie 1968 ( Jurnalul Oficial al Comunităților Europene L 56 din 4 martie 1968), precum și regulamentele de modificare a acestui regulament, arătate mai jos. Această compilare nu are nicio valoare juridică (2). Cifrele care apar între paranteze alături de anumite articole din părțile întâi și a doua ale prezentei culegeri corespund numerotării de mai jos și fac trimitere la regulamentele care au modificat aceste articole.

(81) Comunicarea nr. 1999/C 60/09 a Comisiei către celelalte instituții privind transformarea în euro a sumelor prevăzute de reglementările în vigoare (JO C 60 din 3.2.1999, p. 11)

(1) Acest statut și acest regim au înlocuit Statutul funcționarilor și Regimul aplicabil celorlalți agenți ai Comunității Economice Europene și ai Comunității Europene a Energiei Atomice, stabilite prin Regulamentul nr. 31 (CEE), 11 (CECO) al Consiliilor din 18.12.1961 (JO 45 din 14.6.1962), precum și Statutul funcționarilor și Regimul aplicabil celorlalți agenți ai Comunității Europene a Cărbunelui și Oțelului, cu modificările ulterioare.

(2) Caracterul oficial al consolidării actelor normative nu poate fi recunoscut decât în cazul în care consolidarea a fost efectuată chiar de către legiuitor, în acest caz de către Consiliu. Prezenta culegere a fost realizată de către serviciile Comisiei și grupează diferitele regulamente ale Consiliului. În caz de litigiu în fața unei instanțe de judecată se cuvine prin urmare să se facă trimitere la textul regulamentului în cauză al Consiliului, astfel cum a fost acesta publicat în Jurnalul Oficial, și nu la textul prezentei culegeri.

Cu toate acestea, s-a acordat cea mai mare atenție reproducerii textelor, astfel încât prezenta culegere poate constitui un instrument de infomare și de lucru util.

(3) Acest regulament cuprinde cea mai recentă adaptare a remunerației funcționarilor și celorlalți agenți ai Comunităților Europene, în conformitate, îndeosebi, cu articolul 65 din Statutul funcționarilor.

I

Statutul funcționarilor comunităților europene

Cuprins

Articolele

Titlul I:

Dispoziții generale 1-10c

Titlul II:

Drepturile și obligațiile funcționarului 11-26a

Titlul III:

Cariera funcționarului

Capitolul 1:

Recrutarea 27-34

Capitolul 2:

Situații administrative 35

Secțiunea 1: Activitatea 36

Secțiunea 2: Detașarea 37-39

Secțiunea 3: Concediul pentru interese personale 40

Secțiunea 4: Disponibilizarea 41

Secțiunea 5: Concediul pentru satisfacerea serviciului militar 42

Secțiunea 6: Concediul pentru creșterea copilului sau concediul din motive familiale 42a și 42b

Capitolul 3:

Evaluarea, avansarea în treaptă și promovarea 43-46

Capitolul 4:

Încetarea raporturilor de muncă 47

Secțiunea 1: Demisia 48

Secțiunea 2: Demiterea 49

Secțiunea 3: Pensionarea în interesul serviciului 50

Secțiunea 4: Procedurile privind incompetența profesională 51

Secțiunea 5: Pensionarea 52 și 53

Secțiunea 6: Titlul onorific 54

Titlul IV:

Condițiile de muncă ale funcționarului

Capitolul 1:

Programul de lucru 55-56c

Capitolul 2:

Concediile 57-60

Capitolul 3:

Sărbătorile legale 61

Titlul V:

Regimul financiar și prestațiile de asigurări sociale ale funcționarului

Capitolul 1:

Remunerarea și rambursarea cheltuielilor

Secțiunea 1: Remunerarea 62-70

Secțiunea 2: Rambursarea cheltuielilor 71

Capitolul 2:

Asigurările sociale 72-76a

Capitolul 3:

Pensiile și prestația de invaliditate 77-84

Capitolul 4:

Restituirea plăților nedatorate 85

Capitolul 5:

Subrogarea Comunităților 85a

Titlul VI:

Regimul disciplinar 86-89

Titlul VII:

Căile de atac 90-91a

Titlul VIII:

Dispoziții speciale aplicabile funcționarilor din serviciile științifice sau tehnice ale Comunităților 92-101

Titlul VIIIa:

Dispoziții speciale și derogatorii aplicabile funcționarilor repartizați într-o țară terță 101a

Titlul IX:

Dispoziții tranzitorii și finale

Capitolul 1:

Dispoziții tranzitorii 102-109

Capitolul 2:

Dispoziții finale 110

Anexa I:

A: Posturi tip în fiecare grupă de funcții, menționate la articolul 5 alineatul (3)

B: Coeficienții de multiplicare de referință destinați echivalării carierelor medii

Anexa II:

Componența și normele de funcționare ale organelor prevăzute la articolul 9 din statut

Secțiunea 1: Comitetul pentru personal 1

Secțiunea 2: Comisia paritară 2-3a

Secțiunea 3: Comisia pentru invaliditate 7-9

Secțiunea 4: Comitetul pentru rapoarte de evaluare 10 și 11

Secțiunea 5: Comitetul consultativ paritar pentru incompetență profesională 12

Anexa III:

Procedura de concurs 1-7

Anexa IV:

Norme de acordare a indemnizației prevăzute la articolele 41 și 50 din statut

Anexa IVa:

Norme privind activitatea cu normă redusă 1-5

Anexa V:

Norme privind acordarea concediilor

Secțiunea 1: Concediul anual 1-5

Secțiunea 2: Concedii speciale 6

Secțiunea 3: Concediul aferent duratei călătoriei 7

Anexa VI:

Norme privind compensarea și remunerarea orelor suplimentare 1-3

Anexa VII:

Norme privind remunerarea și rambursarea cheltuielilor

Secțiunea 1: Alocațiile familiale 1-3

Secțiunea 2: Indemnizația de expatriere 4

Secțiunea 3: Rambursarea cheltuielilor

A. Indemnizația de instalare 5

B. Indemnizația de reinstalare 6

C. Cheltuielile de călătorie 7-8

D. Cheltuieli de mutare 9

E. Diurna 10

F. Cheltuielile de delegație 11-13a

G. Rambursarea forfetară a cheltuielilor 14-15

Secțiunea 4: Plata sumelor datorate 16-17

Anexa VIII:

Norme privind sistemul de pensii

Capitolul 1

Dispoziții generale 1

Capitolul 2

Pensia pentru limită de vârstă și indemnizația de plecare

Secțiunea 1: Pensia pentru limită de vârstă 2-11

Secțiunea 2: Indemnizația de plecare 12

Capitolul 3

Prestația de invaliditate 13-16

Capitolul 4

Pensia de urmaș 17-29

Capitolul 5

Pensii provizorii 30-33

Capitolul 6

Majorarea pensiei pentru creșterea copilului 34-35

Capitolul 7

Secțiunea 1: Finanțarea sistemului de pensii 36-39

Secțiunea 2: Lichidarea drepturilor funcționarilor 40-44

Secțiunea 3: Plata prestațiilor 45-47

Capitolul 8

Dispoziții tranzitorii 48-51

Anexa IX:

Procedura disciplinară

Secțiunea 1: Dispoziții generale 1-4

Secțiunea 2: Comisia de disciplină 5-8

Secțiunea 3: Sancțiuni disciplinare 9-10

Secțiunea 4: Procedura disciplinară fără consultarea comisiei de disciplină 11

Secțiunea 5: Procedura disciplinară în fața comisiei de disciplină 12-22

Secțiunea 6: Suspendarea 23-24

Secțiunea 7: Urmărirea penală în paralel 25

Secțiunea 8: Dispoziții finale 26-30

Anexa X:

Dispoziții speciale și derogatorii aplicabile funcționarilor repartizați într-o țară terță

Capitolul 1

Dispoziții generale 1-3

Capitolul 2

Obligații 4-5

Capitolul 3

Condiții de muncă 6-9

Capitolul 4

Regimul financiar și prestațiile de asigurări sociale

Secțiunea 1: Regimul financiar și alocațiile familiale 10-16

Secțiunea 2: Norme prvind rambursarea cheltuielilor 17-23

Secțiunea 3: Asigurările sociale 24-25

Anexa XI:

Norme de aplicare a articolelor 64 și 65 din statut

Capitolul 1

Revizuirea anuală a nivelului remunerațiilor prevăzută la articolul 65 alineatul (1) din statut

Secțiunea 1: Elemente ale ajustărilor anuale 1-2

Secțiunea 2: Norme privind ajustarea anuală a remunerațiilor și pensiilor 3

Capitolul 2

Ajustări intermediare ale remunerațiilor și pensiilor [articolul 65 alineatul (2) din statut] 4-7

Capitolul 3

Data de la care coeficientului corector începe să producă efecte (locuri de repartizare cu creștere ridicată a costului vieții) 8

Capitolul 4

Instituirea și suprimarea coeficienților corectori (articolul 64 din statut) 9

Capitolul 5

Clauza de exceptare 10

Capitolul 6

Rolul Eurostat și relațiile cu autoritățile competente din statele membre 11-14

Capitolul 7

Dispoziție finală și clauza de revizuire 15

Anexa XII:

Dispoziții de punere în aplicare a articolului 83a din statut

Capitolul 1

Principii generale 1-2

Capitolul 2

Evaluarea echilibrului actuarial 3-8

Capitolul 3

Sistemul de calcul 9-12

Capitolul 4

Punerea în aplicare 13

Capitolul 5

Clauza de revizuire 14

Anexa XIII:

Măsuri tranzitorii aplicabile funcționarilor Comunităților (articolul 107a din statut)

Secțiunea 1 1-11

Secțiunea 2 12-13

Secțiunea 3 14-19

Secțiunea 4 20-29

Anexa XIII.1:

Posturi tip în cursul perioadei tranzitorii

TITLUL I: DISPOZIȚII GENERALE

Articolul 1 (21) (73) (96)

Prezentul statut se aplică funcționarilor Comunităților.

Articolul 1a (77) (96)

(1) Este funcționar al Comunităților în sensul prezentului statut orice persoană care a fost numită, în condițiile prevăzute de prezentul statut, într-un post permanent al uneia dintre instituțiile Comunităților, printr-un act scris al autorității împuternicite să facă numiri a instituției în cauză.

(2) Definiția de la alineatul (1) se aplică, de asemenea, persoanelor numite de organismele comunitare (denumite în continuare „agenții”), cărora li se aplică prezentul statut în temeiul actelor prin care sunt înființate. Orice trimitere din prezentul statut la instituții se consideră, totodată, ca trimitere la agenții, cu excepția cazului în care prezentul statut dispune altfel.

Articolul 1b (96)

Cu excepția cazului în care prezentul statut dispune altfel,

(a) Comitetul Economic și Social European,

(b) Comitetul Regiunilor,

(c) Ombudsmanul Uniunii Europene și

(d) Autoritatea Europeană pentru Protecția Datelor

sunt asimilate, în scopul punerii în aplicare a prezentului statut, instituțiilor Comunităților.

Articolul 1c (96)

Orice referire din prezentul statut la o persoană de sex masculin se consideră, totodată, ca referire la o persoană de sex feminin și invers, cu excepția cazului în care contextul indică în mod clar altfel.

Articolul 1d (96)

(1) În aplicarea prezentului statut se interzice orice discriminare, precum discriminarea bazată pe sex, rasă, culoare, origine etnică sau socială, caracteristici genetice, limbă, religie sau convingeri, opinii politice sau de orice altă natură, apartenența la o minoritate națională, avere, naștere, handicap, vârstă sau orientare sexuală.

În sensul prezentului statut, uniunile consensuale sunt tratate în același mod ca și căsătoria, sub rezerva îndeplinirii tuturor condițiilor prevăzute la articolul 1 alineatul (2) litera (c) din anexa VII.

(2) Pentru a asigura în mod concret deplina egalitate dintre bărbați și femei în viața profesională, fapt ce constituie un element esențial de care trebuie să se țină seama la punerea în aplicare a tuturor aspectelor din prezentul statut, principiul egalității de tratament nu împiedică instituțiile Comunităților europene să mențină sau să adopte măsuri care prevăd avantaje specifice destinate să faciliteze exercitarea unei activități profesionale de către sexul subreprezentat sau să prevină ori să compenseze dezavantajele din cariera profesională.

(3) Instituțiile stabilesc, de comun acord, după obținerea avizului Comitetului pentru statutul funcționarilor, măsuri și acțiuni de promovare a egalității de șanse între bărbați și femei în domeniile reglementate de prezentul statut și adoptă dispoziții adecvate, în special în vederea remedierii inegalităților de facto care afectează șansele femeilor în domeniile reglementate de statut.

(4) În sensul alineatului (1), se consideră că o persoană are un handicap în cazul în care prezintă o deficiență fizică sau mentală permanentă sau care poate deveni permanentă. Această deficiență se stabilește în conformitate cu procedura prevăzută la articolul 33.

Se consideră că o persoană cu handicap îndeplinește condițiile prevăzute la articolul 28 litera (e) în cazul în care, în urma efectuării unor aranjamente rezonabile, poate îndeplini principalele funcții ale postului respectiv.

Prin „aranjamente rezonabile” în raport cu principalele funcții ale postului se înțelege măsurile adecvate luate, în funcție de necesități, pentru a permite unei persoane cu handicap să aibă acces la un post, să exercite atribuțiile aferente acestuia sau să avanseze în funcție ori să beneficieze de formare profesională, cu excepția cazului în care astfel de măsuri ar impune o povară disproporționată angajatorului.

(5) În cazul în care o persoană vizată de prezentul statut, care se consideră nedreptățită ca urmare a faptului că nu i s-a aplicat principiul egalității de tratament, astfel cum este acesta definit mai sus, prezintă fapte din care se poate presupune existența unei discriminări directe sau indirecte, instituția are responsabilitatea de a dovedi că nu a existat nici o încălcare a principiului egalității de tratament. Prezenta dispoziție nu se aplică în cadrul procedurilor disciplinare.

(6) Respectând principiul nediscriminării și principiul proporționalității, orice limitare a punerii în aplicare a acestor principii trebuie justificată în mod obiectiv și rezonabil și trebuie să răspundă unor obiective legitime de interes general în cadrul politicii privind personalul. Aceste obiective pot justifica, printre altele, stabilirea unei vârste obligatorii de pensionare și a unei vârste minime pentru a beneficia de pensia pentru limită de vârstă.

Articolul 1e (96)

(1) Funcționarii în activitate au acces la măsurile cu caracter social adoptate de instituții și la serviciile prestate de organele cu caracter social menționate la articolul 9. Foștii funcționari pot avea acces la măsuri speciale limitate cu caracter social.

(2) Funcționarii în activitate beneficiază de condiții de muncă ce respectă normele de sănătate și de siguranță corespunzătoare, cel puțin echivalente cu cerințele minime aplicabile în temeiul măsurilor adoptate în aceste domenii în temeiul tratatelor.

(3) Măsurile cu caracter social adoptate în conformitate cu prezentul articol sunt puse în aplicare de către fiecare instituție în strânsă colaborare cu Comitetul pentru personal, pe baza propunerilor de acțiuni multianuale. Acțiunile propuse sunt transmise în fiecare an autorității bugetare în cadrul procedurii bugetare.

Articolul 2 (69) (73) (96)

(1) Fiecare instituție stabilește autoritățile care exercită în cadrul său puterile acordate de prezentul statut autorității împuternicite să facă numiri.

(2) Cu toate acestea, una sau mai multe instituții pot delega uneia dintre ele sau unui organism interinstituțional exercitarea, în tot sau în parte, a puterilor acordate autorității împuternicite să facă numiri, cu excepția deciziilor privind numirea, promovarea sau transferul funcționarilor.

Articolul 3

Actul de numire a funcționarului precizează data la care numirea respectivă intră în vigoare; această dată nu poate fi, în nici un caz, anterioară datei angajării în muncă a persoanei în cauză.

Articolul 4 (96)

Orice numire sau promovare nu poate avea ca obiect decât ocuparea unui loc de muncă vacant, în condițiile prevăzute de prezentul statut.

Orice loc de muncă vacant într-o instituție este adus la cunoștința personalului instituției respective de îndată ce autoritatea împuternicită să facă numiri decide ocuparea locului de muncă în cauză.

În cazul în care nu este posibilă ocuparea unui loc de muncă vacant prin transfer, prin numire, în temeiul articolului 45a, sau prin promovare, locul de muncă vacant respectiv este adus la cunoștința personalului celorlalte instituții și/sau se organizează un concurs intern.

Articolul 5 (8) (96)

(1) Posturile reglementate de prezentul statut se clasifică, în funcție de natura și importanța funcțiilor la care se raportează, într-o grupă de funcții de administratori (denumită în continuare „AD”) și o grupă de funcții de asistenți (denumită în continuare „AST”).

(2) Grupa de funcții AD cuprinde douăsprezece grade, corespunzătoare funcțiilor de conducere, de proiectare și de studiu, precum și funcțiilor de natură lingvistică sau științifică. Grupa de funcții AST cuprinde unsprezece grade, corespunzătoare funcțiilor de execuție, de natură tehnică și de execuție.

(3) Pentru orice numire într-un post de funcționar condițiile minime sunt:

(a) pentru grupa de funcții AST: (i) un nivel de studii superioare absolvite cu diplomă sau (ii) un nivel de studii medii absolvite cu diplomă, care permit accesul la învățământul superior și o experiență profesională corespunzătoare de cel puțin trei ani sau (iii) atunci când interesul serviciului justifică acest lucru, o formare profesională sau o experiență profesională de nivel echivalent;

(b) pentru gradele 5 și 6 din grupa de funcții AD: (i) un nivel de studii care să corespundă unui ciclu complet de studii universitare de cel puțin trei ani absolvit cu diplomă sau (ii) atunci când interesul serviciului justifică acest lucru, o formare profesională de nivel echivalent;

(c) pentru gradele 7-16 din grupa de funcții AD: (i) un nivel de studii care să corespundă unui ciclu complet de studii universitare absolvite cu diplomă, în cazul în care durata normală a studiilor respective este de patru ani sau mai mult sau (ii) un nivel de studii care să corespundă unui ciclu complet de studii universitare absolvite cu diplomă și experiență profesională corespunzătoare de cel puțin un an, în cazul în care durata normală a studiilor universitare respective este de cel puțin trei ani sau (iii) atunci când interesul serviciului justifică acest lucru, o formare profesională de nivel echivalent.

(4) Un tabel care prezintă diferitele posturi tip este prevăzut în anexa I secțiunea A. Pe baza tabelului respectiv, fiecare instituție adoptă, cu avizul Comitetului pentru statutul funcționarilor, descrierea funcțiilor și atribuțiilor care corespund fiecărui post tip.

(5) Funcționarii care aparțin aceleiași grupe de funcții fac obiectul unor condiții identice de recrutare și de evoluție a carierei.

Articolul 6 (96)

(1) O schemă de personal anexată la secțiunea din buget aferentă fiecărei instituții stabilește numărul de posturi pentru fiecare grad și fiecare grupă de funcții.

(2) Pentru a garanta echivalența între evoluția carierei medii în cadrul structurii carierei în vigoare la 1 mai 2004 (denumită în continuare „vechea structură a carierelor”) și evoluția carierei medii în cadrul structurii carierelor în vigoare după 1 mai 2004 (denumită în continuare „noua structură a carierelor”) și fără a aduce atingere principiului promovării bazate pe merit, enunțat la articolul 45 din statut, acest tabel garantează că, pentru fiecare instituție, numărul de posturi vacante pentru fiecare grad este egal, la data de 1 ianuarie a fiecărui an, cu numărul de funcționari în activitate încadrați în gradul inferior la data de 1 ianuarie a anului anterior, multiplicat cu coeficienții stabiliți, pentru gradul respectiv, în anexa I punctul B. Acești coeficienți se aplică pe o bază cincinală medie începând cu 1 mai 2004.

(3) Comisia, pe baza metodei definite la alineatul (5), prezintă anual autorității bugetare un raport asupra evoluției carierelor medii în cadrul celor două grupe de funcții în toate instituțiile, care indică dacă principiul de echivalență a fost respectat și, în caz contrar, în ce măsură acest principiu a fost încălcat. În cazul în care nu a fost respectat, autoritatea bugetară poate lua măsurile corective necesare pentru a restabili echivalența.

(4) Pentru asigurarea coerenței dintre acest sistem și schema de personal, echivalența dintre vechea și noua structură a carierelor, precum și disciplina bugetară, ratele stabilite în anexa I punctul sunt revizuite la sfârșitul perioadei de cinci ani care începe la 1 mai 2004 pe baza unui raport al Comisiei către Consiliu și a unei propuneri elaborate de Comisie.

Consiliul hotărăște în conformitate cu articolul 283 din Tratatul CE.

(5) Echivalența se evaluează comparând, pe baza promovării și a vechimii într-o perioadă de referință dată, cu efective constante, evoluția carierei medii înainte de 1 mai 2004 și evoluția carierei medii a funcționarilor recrutați după această dată.

Articolul 7 (8) (96)

(1) Autoritatea împuternicită să facă numiri repartizează fiecare funcționar, prin numire sau prin transfer, într-un post din grupa sa de funcții corespunzătoare gradului său, acționând exclusiv în interesul serviciului și fără a ține seama de cetățenie.

Funcționarul poate solicita transferul în cadrul instituției sale.

(2) Funcționarului i se poate cere să ocupe provizoriu un post din grupa sa de funcții care corespunde unui grad superior gradului său. Începând cu a patra lună a interimatului, acesta primește o indemnizație diferențiată egală cu diferența dintre remunerația aferentă gradului și treptei sale și remunerația corespunzătoare treptei în care ar fi încadrat în cazul în care ar fi numit în gradul corespunzător postului pentru care asigură interimatul.

Durata interimatului este de cel mult un an, cu excepția cazului în care aceasta are ca obiect, în mod direct sau indirect, înlocuirea unui funcționar detașat în alt post în interesul serviciului sau încorporat pentru satisfacerea serviciul militar ori aflat în concediu medical de lungă durată.

Articolul 8

Funcționarul care a fost detașat într-un post dintr-o altă instituție a celor trei Comunități Europene poate să solicite, la încheierea unui termen de șase luni, transferul în instituția respectivă.

În cazul în care cererea sa este admisă, de comun acord între instituția de origine a funcționarului și instituția în care a fost detașat, se consideră, în acest caz, că funcționarul și-a desfășurat cariera comunitară în cadrul acestei din urmă instituții. Pentru acest transfer, funcționarul nu beneficiază de nici una dintre dispozițiile financiare prevăzute de prezentul statut cu privire la încetarea definitivă a raporturilor de muncă ale unui funcționar într-o instituție a Comunităților.

Decizia de acceptare a cererii, în cazul în care implică numirea într-un grad superior celui ocupat de persoana interesată în instituția sa de origine, este asimilată unei promovări și poate fi luată numai în condițiile prevăzute la articolul 45.

Articolul 9 (69) (96)

(1) Se instituie:

(a) în cadrul fiecărei instituții: — un comitet pentru personal, împărțit eventual în secțiuni corespunzătoare fiecărui loc de repartizare a personalului; — o comisie paritară sau mai multe comisii paritare în cazul în care acest lucru este necesar din cauza numărului funcționarilor din locurile de repartizare; — o comisie de disciplină sau mai multe comisii de disciplină în cazul în care acest lucru este necesar din cauza numărului funcționarilor din locurile de repartizare; — un comitet consultativ paritar pentru incompetență profesională, denumit în continuare „comitetul pentru incompetență profesională”, sau mai multe comitete pentru incompetență profesională în cazul în care acest lucru este necesar din cauza numărului funcționarilor din locurile de repartizare; — eventual, un comitet pentru rapoarte de evaluare;

(b) pentru Comunități: — o comisie privind invaliditatea

care exercită competențele prevăzute de prezentul statut.

(1a) În vederea punerii în aplicare a anumitor dispoziții ale prezentului statut, se poate institui, pe lângă două sau mai multe instituții, o comisie paritară comună.

(2) Componența și normele de funcționare ale acestor organe sunt stabilite de fiecare instituție în conformitate cu dispozițiile anexei II.

Lista membrilor care intră în componența acestor organe este adusă la cunoștința personalului instituției.

(3) Comitetul pentru personal reprezintă interesele personalului în raporturile cu instituția și asigură o legătură permanentă între instituție și personal. Acesta contribuie la buna funcționare a serviciilor prin faptul că le oferă angajaților posibilitatea de a-și exprima punctul de vedere.

Acesta aduce la cunoștința organelor competente ale instituției orice dificultate de interes general privind interpretarea și aplicarea prezentului statut. El poate fi consultat în privința oricărei dificultăți de această natură.

Comitetul pentru personal înaintează organelor competente ale instituției orice sugestii privind organizarea și funcționarea serviciilor, precum și orice propuneri de ameliorare a condițiilor de muncă ale angajaților sau a condițiilor de viață ale acestuia în general.

Comitetul participă la administrarea și supravegherea organelor cu caracter social create de instituție în interesul angajaților. Cu acordul instituției, comitetul pentru personal poate institui servicii de această natură.

(4) Independent de competențele care le sunt conferite de prezentul statut, comisia paritară sau comisiile paritare pot fi consultate de către autoritatea împuternicită să facă numiri sau de către comitetul pentru personal în privința oricărei chestiuni cu caracter general pe care acestea le consideră utile.

(5) Comitetul pentru rapoarte de evaluare își dă avizul:

(a) privind măsurile ulterioare încheierii perioadelor de probă;

(b) privind stabilirea listei funcționarilor afectați de o decizie de reducere a numărului de locuri de muncă.

Acesta poate fi însărcinat de autoritatea împuternicită să facă numiri să asigure armonizarea evaluării membrilor personalului în cadrul instituției.

(6) Comitetul consultativ paritar pentru incompetență profesională își dă avizul cu privire la măsurile de punere în aplicare a dispozițiilor articolului 51.

Articolul 10 (96)

Se instituie Comitetul pentru statutul funcționarilor, compus dintr-un număr egal de reprezentanți ai instituțiilor Comunităților și de reprezentanți ai comitetelor pentru personal ale acestora. Modalitățile de stabilire a componenței Comitetului pentru statutul funcționarilor se adoptă de comun acord de către instituții. Agențiile sunt reprezentate împreună, în conformitate cu normele stabilite de comun acord între acestea și Comisie.

Comitetul este consultat de către Comisie în privința oricărei propuneri de revizuire a statutului; acesta își comunică avizul în termenul stabilit de Comisie. Independent de competențele care îi sunt atribuite de prezentul statut, comitetul poate formula orice sugestie în vederea revizuirii statutului. El se întrunește la cererea președintelui său, a unei instituții sau a comitetului pentru personal al uneia dintre instituții.

Procesele-verbale ale ședințelor comitetului sunt transmise autorităților competente.

Articolul 10a (8)

Instituția stabilește termenele în care comitetul pentru personal, comisia paritară sau Comitetul pentru statutul funcționarilor trebuie să emită avizele care le sunt solicitate, fără ca aceste termene să fie mai mici de 15 zile lucrătoare. În cazul în care comitetul nu emite un aviz în termenul stabilit, instituția își adoptă decizia.

Articolul 10b (96)

Organizațiile sindicale sau profesionale menționate la articolul 24b acționează în interesul general al personalului, fără a aduce atingere competențelor statutare ale comitetelor pentru personal.

Propunerile Comisiei menționate la articolul 10 pot face obiectul unor consultări cu organizațiile sindicale sau profesionale reprezentative.

Articolul 10c (96)

Fiecare instituție poate încheia acorduri privind personalul său cu organizațiile sindicale sau profesionale reprezentative din cadrul său. Astfel de acorduri nu pot avea drept consecință o modificare a statutului sau un angajament bugetar și nici nu pot privi funcționarea instituției. Acțiunile organizațiilor sindicale sau profesionale reprezentative semnatare respectă competențele statutare ale comitetului pentru personal.

TITLUL II:

DREPTURILE ȘI OBLIGAȚIILE FUNCȚIONARULUI

Articolul 11 (96)

Funcționarul este obligat să își exercite atribuțiile și să se comporte ținând seama numai de interesele Comunităților, fără a solicita și fără a accepta instrucțiuni din partea nici unui guvern, autorități, organizații sau persoane din afara instituției sale. Funcționarul îndeplinește atribuțiile care îi sunt încredințate în mod obiectiv și imparțial și cu respectarea datoriei sale de loialitate față de Comunități.

Fără permisiunea autorității împuternicite să facă numiri, funcționarul nu poate accepta, din partea unui guvern sau a oricărei alte surse din afara instituției de care aparține, titluri onorifice, decorații, favoruri, cadouri ori remunerații, indiferent de natura acestora, cu excepția cazului în care acestea îi sunt acordate pentru servicii prestate fie înainte de numirea sa, fie în cursul unui concediu special pentru serviciu militar sau național și ca urmare a prestării unor astfel de servicii.

Articolul 11a (96)

(1) În exercitarea atribuțiilor sale și sub rezerva dispozițiilor alineatului (2), funcționarul nu se va ocupa de nici o activitate în care are, în mod direct sau indirect, un interes personal, în special un interes de ordin familial sau financiar, care îi poate afecta independența.

(2) Funcționarul care, în exercitarea atribuțiilor sale, trebuie să se ocupe de o activitate de tipul celor menționate la alineatul (1) comunică de îndată acest lucru autorității împuternicite să facă numiri. Aceasta adoptă măsurile care se impun și, în special, poate elibera funcționarul de responsabilitățile care îi revin în activitatea respectivă.

(3) Funcționarul nu poate păstra sau dobândi, în mod direct sau indirect, în întreprinderile care sunt supuse controlului de către instituția căreia îi aparține sau care se află în relație cu aceasta, interese de așa natură sau importanță încât i-ar putea afecta independența în exercitarea atribuțiilor sale.

Articolul 12 (96)

Funcționarul se abține de la orice act și de la orice comportament care poate aduce atingere demnității funcției sale.

Articolul 12a (96)

(1) Funcționarul se abține de la orice formă de hărțuire morală și sexuală.

(2) Funcționarul care este victima unei hărțuiri morale sau sexuale nu suferă nici un prejudiciu din partea instituției. Funcționarul care a adus dovezi ce indică o hărțuire morală sau sexuală nu suferă nici un prejudiciu din partea instituției, în măsura în care a acționat cu bună-credință.

(3) Prin hărțuire morală se înțelege orice conduită abuzivă de lungă durată, repetată sau sistematică, ce se manifestă prin comportament, limbaj, acte, gesturi și înscrisuri care sunt intenționate și care aduc atingere personalității, demnității sau integrității fizice sau psihice ale unei persoane.

(4) Prin hărțuire sexuală se înțelege un comportament cu conotații sexuale, care este nedorit de persoana căreia i se adresează și al cărei scop sau efect este atingerea demnității persoanei respective sau de a crea un mediu intimidant, ostil, ofensator sau deranjant. Hărțuirea sexuală este tratată la fel ca discriminarea bazată pe sex.

Articolul 12b (96)

(1) Sub rezerva articolului 15, funcționarul care dorește să exercite o activitate exterioară, remunerată sau nu, sau să îndeplinească un mandat în afara Comunităților solicită în acest sens o autorizație prealabilă din partea autorității împuternicite să facă numiri. Această autorizație nu i se poate refuza decât în cazul în care activitatea sau mandatul în cauză este de natură să împiedice exercitarea atribuțiilor sale sau este incompatibilă cu interesele instituției.

(2) Funcționarul informează autoritatea împuternicită să facă numiri despre orice modificare intervenită în activitatea sau mandatul menționat anterior după solicitarea autorizației în temeiul alineatului (1). Autorizația poate fi retrasă în cazul în care activitatea sau mandatul în cauză nu mai îndeplinește condițiile menționate la alineatul (1) ultima teză.

Articolul 13 (96)

Atunci când soțul unui funcționar exercită, cu titlu profesional, o activitate remunerată, funcționarul trebuie să declare acest lucru autorității împuternicite să facă numiri din cadrul instituției sale. În cazul în care activitatea în cauză se dovedește incompatibilă cu cea a funcționarului și în cazul în care acesta nu este în măsură să ofere garanții că activitatea în cauză se va încheia într-un anumit termen, autoritatea împuternicită să facă numiri, după obținerea avizului comisiei paritare, decide dacă funcționarul este menținut în funcție sau transferat într-un alt post.

Articolul 14 (96)

Abrogat.

Articolul 15 (96)

(1) Funcționarul care dorește să candideze la o funcție publică informează autoritatea împuternicită să facă numiri despre acest lucru. Autoritatea împuternicită să facă numiri decide dacă, în interesul serviciului, funcționarul în cauză:

(a) trebuie să prezinte o cerere de concediu pentru interese personale;

(b) trebuie să solicite un concediu anual;

(c) poate fi autorizat să își exercite activitatea cu normă redusă;

(d) poate continua să își exercite activitatea la fel ca înainte.

(2) În caz de alegere sau de numire într-o funcție publică, funcționarul informează de îndată autoritatea împuternicită să facă numiri despre acest lucru. În funcție de interesul serviciului, de importanța funcției în cauză, de obligațiile pe care aceasta le presupune, precum și de retribuțiile și de rambursarea cheltuielilor la care aceasta dă dreptul, autoritatea împuternicită să facă numiri ia una dintre deciziile menționate la alineatul (1). În cazul în care funcționarului i se acordă concediu pentru interese personale sau dacă acesta este autorizat să își exercite activitatea cu normă redusă, perioada unui astfel de concediu sau a unei astfel de activități cu normă redusă corespunde duratei mandatului funcționarului.

Articolul 16 (96)

După încetarea raporturilor de muncă, funcționarul are îndatorirea să respecte obligația de a avea un comportament integru și discret în ceea ce privește acceptarea anumitor funcții sau avantaje.

Funcționarul care dorește să exercite o activitate profesională, remunerată sau nu, în termen de doi ani de la data încetării raporturilor de muncă, notifică instituția cu privire la aceasta. În cazul în care activitatea respectivă are legătură cu activitatea exercitată de persoana interesată în decursul ultimilor trei ani de activitate și poate fi incompatibilă cu interesele legitime ale instituției, autoritatea împuternicită să facă numiri poate, în funcție de interesul serviciului, fie să îi interzică funcționarului să exercite activitatea respectivă, fie să condiționeze exercitarea activității respective de respectarea oricăror condiții pe care le consideră adecvate. După obținerea avizului comisiei paritare, instituția își comunică decizia în termen de treizeci de zile lucrătoare de la data primirii notificării. Absența comunicării unei decizii la expirarea acestui termen este echivalentă cu o decizie implicită de aprobare.

Articolul 17 (96)

(1) Funcționarul se abține de la a divulga neautorizat informațiile care i-au fost aduse la cunoștință în exercitarea atribuțiilor sale, cu excepția cazului în care informațiile în cauză au fost deja făcute publice sau sunt accesibile publicului.

(2) Funcționarul are această obligație și după încetarea raporturilor de muncă.

Articolul 17a (96)

(1) Funcționarul are dreptul la libertatea de exprimare, cu respectarea strictă a principiilor de loialitate și imparțialitate.

(2) Fără a aduce atingere articolelor 12 și 17, funcționarul care intenționează să publice sau să dea spre publicare, singur sau în colaborare, orice text al cărui obiect privește activitatea Comunităților informează în prealabil autoritatea împuternicită să facă numiri cu privire la aceasta.

În cazul în care autoritatea împuternicită să facă numiri poate demonstra că publicarea respectivă poate aduce o atingere gravă intereselor legitime ale Comunităților, aceasta informează în scris funcționarul despre decizia sa în termen de 30 de zile lucrătoare de la data primirii informației. În cazul în care nu este comunicată nici o decizie în acest termen, se consideră că autoritatea împuternicită să facă numiri nu a emis obiecții.

Articolul 18 (96)

(1) Toate drepturile aferente activităților desfășurate de funcționar în exercitarea atribuțiilor sale reprezintă proprietatea Comunității la a cărei activitate se raportează respectivele lucrări. Comunitățile sunt îndreptățite la beneficiul drepturilor de autor corespunzătoare lucrărilor în cauză.

(2) Orice invenție a unui funcționar, realizată în exercitarea atribuțiilor sale sau în legătură cu acestea, reprezintă proprietatea de drept a Comunităților. Instituția poate, pe speze proprii și în numele Comunităților, să solicite și să obțină brevete pentru respectiva invenție în orice țară. Până la proba contrarie, se consideră că orice invenție al cărei obiect are legătură cu activitatea Comunităților, realizată de un funcționar în decursul anului care urmează încetării raporturilor de muncă, a fost concepută în exercitarea atribuțiilor sale sau în legătură cu acestea. Atunci când invențiile fac obiectul unor brevete, se menționează numele inventatorului sau inventatorilor.

(3) După caz, instituția poate acorda funcționarului care este autor al unei invenții brevetate o primă a cărei valoare o stabilește.

Articolul 19

În cadrul procedurilor judiciare, funcționarul are obligația de a nu dezvălui, fără o autorizare din partea autorității împuternicite să facă numiri, sub nici un motiv, informații care i-au fost aduse la cunoștință în exercitarea atribuțiilor sale. Autorizarea îi este refuzată numai în cazul în care acest lucru este impus de interesele Comunităților, iar refuzul nu poate atrage consecințe de natură penală pentru funcționarul în cauză. Funcționarul are această obligație și după încetarea raporturilor de muncă.

Dispozițiile paragrafului anterior nu se aplică funcționarului sau fostului funcționar care depune mărturie în fața Curții de Justiție a Comunităților Europene sau în fața comisiei de disciplină a unei instituții, într-un caz care privește un agent sau un fost agent al celor trei Comunități Europene.

Articolul 20 (96)

Funcționarul are obligația de a-și stabili domiciliul fie la locul său de repartizare, fie la o distanță de acesta care să nu îi afecteze exercitarea atribuțiilor. Funcționarul comunică autorității împuternicite să facă numiri adresa sa și o informează de îndată cu privire la orice schimbare a acestei adrese.

Articolul 21 (24) (96)

Indiferent de poziția sa ierarhică, funcționarul are obligația de a acorda asistență și consiliere superiorilor săi; funcționarul este responsabil de executarea sarcinilor care îi sunt încredințate.

Funcționarul responsabil de asigurarea funcționării unui serviciu răspunde în fața superiorilor săi în ceea ce privește autoritatea care i-a fost conferită și executarea ordinelor pe care le-a dat. Răspunderea personală a subordonaților săi nu îl scutește de nici una dintre responsabilitățile care îi revin.

Articolul 21a (96)

(1) Atunci când primește un ordin despre care consideră că prezintă nereguli sau a cărui executare o consideră susceptibilă de a produce inconveniente grave, funcționarul își informează de îndată superiorul ierarhic direct cu privire la aceasta; acesta, în cazul în care informația îi este prezentată în scris, îi răspunde, de asemenea, în scris. Sub rezerva alineatului (2), în cazul în care superiorul ierarhic direct confirmă ordinul, dar funcționarul consideră că o astfel de confirmare nu constituie un răspuns satisfăcător cu privire la motivele care îl îngrijorează, funcționarul prezintă problema, în scris, autorității ierarhice imediat superioare. În cazul în care aceasta confirmă ordinul în scris, funcționarul are obligația de a-l executa, cu excepția cazului în care este în mod evident ilegal sau contrar normelor de securitate aplicabile.

(2) În cazul în care superiorul ierarhic direct consideră că ordinul trebuie executat de îndată, funcționarul are obligația de a-l executa, cu excepția cazului în care este în mod evident ilegal sau contrar normelor de securitate aplicabile. La cererea funcționarului, superiorul ierarhic direct are obligația de a da orice ordin de acest tip în scris.

Articolul 22

Funcționarul poate avea obligația de a despăgubi Comunitățile, în tot sau în parte, pentru prejudiciul suferit de acestea din cauza unor abateri personale grave pe care acesta le-a comis în exercitarea sau cu ocazia exercitării atribuțiilor sale.

Autoritatea împuternicită să facă numiri ia o decizie motivată, după îndeplinirea formalităților prevăzute în materie disciplinară.

Curtea de Justiție a Comunităților Europene este competentă să hotărască pe fond în litigiile născute pe baza prezentei dispoziții.

Articolul 22a (96)

(1) Funcționarul care, în exercitarea sau cu ocazia exercitării atribuțiilor sale, ia cunoștință de fapte din care se poate presupune existența unei posibile activități ilegale, în special fraudă sau corupție, care aduce atingere intereselor Comunităților, sau de o conduită în raport cu exercitarea atribuțiilor sale care poate constitui o încălcare gravă a obligațiilor funcționarilor Comunităților, informează de îndată cu privire la aceasta fie superiorul ierarhic direct, fie directorul său general, fie, în cazul în care consideră necesar, secretarul general sau orice persoană de rang echivalent, fie direct Oficiul European Antifraudă.

Orice informație menționată la primul paragraf se comunică în scris.

Prezentul alineat se aplică în caz de încălcare gravă a unei obligații similare comisă de un membru al unei instituții, orice altă persoană în serviciul unei instituții sau orice prestator de servicii care acționează în numele unei instituții.

(2) Funcționarul care primește informația menționată la alineatul (1) comunică de îndată Oficiului European Antifraudă orice element de probă de care are cunoștință și care poate duce la presupunerea existenței neregulilor menționate la alineatul (1).

(3) Funcționarul care a comunicat informația menționată la alineatele (1) și (2) nu suferă nici un prejudiciu din partea instituției, în măsura în care a acționat cu bună-credință.

(4) Alineatele (1)-(3) nu se aplică documentelor, actelor, rapoartelor, notelor sau informațiilor, indiferent pe ce suport sunt, create sau comunicate funcționarului în cadrul investigării unei cauze aflate pe rolul unei instanțe, pendinte sau încheiate.

Articolul 22b (96)

(1) Funcționarul care divulgă informațiile menționate la articolul 22a președintelui Comisiei, președintelui Curții de Conturi, președintelui Consiliului, președintelui Parlamentului European sau Ombudsmanului european nu suferă nici un prejudiciu din partea instituției de care aparține, în măsura în care cele două condiții enumerate mai jos sunt îndeplinite:

(a) funcționarul consideră, cu bună-credință, că informațiile divulgate și orice acuzații din cadrul acestora sunt în esență întemeiate și

(b) funcționarul a comunicat în prealabil aceleași informații Oficiului European Antifraudă sau instituției sale și a acordat oficiului sau instituției în cauză termenul stabilit de oficiu sau de instituție, ținând seama de complexitatea cazului, pentru a lua măsurile care se impun. Funcționarul este informat în mod corespunzător despre acest termen în decurs de 60 de zile.

(2) Termenul prevăzut la alineatul (1) nu se aplică atunci când funcționarul poate demonstra că acest termen nu este rezonabil, ținând seama de circumstanțele cazului.

(3) Alineatele (1) și (2) nu se aplică documentelor, actelor, rapoartelor, notelor sau informațiilor, indiferent pe ce suport se află, deținute în vederea prelucrării unei cauze aflate pe rolul unei instanțe de judecată, pendinte sau încheiată, create sau comunicate funcționarului în cadrul prelucrării acesteia.

Articolul 23 (24) (96)

Privilegiile și imunitățile de care beneficiază funcționarii se acordă exclusiv în interesul Comunităților. Sub rezerva dispozițiilor Protocolului privind privilegiile și imunitățile, persoanele interesate nu sunt scutite de obligația de a se achita de obligațiile lor cu caracter privat și nici de obligația de a respecta legile și regulamentele de ordine în vigoare.

De fiecare dată când privilegiile și imunitățile sunt puse în discuție, funcționarul în cauză trebuie să informeze de îndată autoritatea împuternicită să facă numiri.

Permisele de liberă trecere prevăzute de Protocolul privind privilegiile și imunitățile sunt eliberate funcționarilor cu gradul AD 12-AD 16 și celor asimilați acestor grade. Printr-o decizie specială a autorității împuternicite să facă numiri și atunci când acest lucru este necesar în interesul serviciului, acest permis de liberă trecere poate fi eliberat unor funcționari cu alt grad al căror loc de repartizare este situat în afara teritoriului statelor membre.

Articolul 24 (8) (96)

Comunitățile oferă asistență funcționarul, în special în procedurile împotriva autorilor de amenințări, ultraj, insulte, acte sau declarații defăimătoare sau alte infracțiuni împotriva persoanei și a proprietății, la care funcționarul sau membrii familiei sale sunt supuși ca urmare a calității pe care o are și atribuțiilor sale.

Ele repară în mod solidar prejudiciile pe care funcționarul le suferă în astfel de cazuri, în măsura în care funcționarul, cu intenție sau printr-o neglijență gravă, nu a fost la originea prejudiciilor în cauză și nu a putut să obțină repararea prejudiciilor din partea autorului acestora.

Articolul 24a (8) (96)

Comunitățile facilitează perfecționarea profesională a funcționarului în măsura în care aceasta este compatibilă cu buna funcționare a serviciilor și în conformitate cu propriile lor interese.

Această perfecționare este, de asemenea, este unul dintre criteriile avute în vedere pentru evoluția în carieră.

Articolul 24b (96)

Funcționarii beneficiază de dreptul la asociere; aceștia pot fi, în special, membri ai organizațiilor sindicale sau profesionale ale funcționarilor europeni.

Articolul 25 (8) (96)

Funcționarul poate adresa autorității împuternicite să facă numiri a instituției sale o cerere privind orice aspecte reglementate de prezentul statut.

Orice decizie individuală luată în temeiul prezentului statut trebuie comunicată de îndată, în scris, funcționarului în cauză. Orice decizie care lezează un funcționar trebuie motivată.

Deciziile individuale privind desemnarea, numirea în funcție, promovarea, transferul, stabilirea poziției administrative și încetarea raporturilor de muncă ale unui funcționar se publică în cadrul instituției sale. Aceste informații publicate sunt accesibile tuturor membrilor personalului, pentru o perioadă de timp corespunzătoare.

Articolul 26 (96)

Dosarul personal al funcționarului trebuie să conțină:

(a) toate documentele privind situația sa administrativă și toate rapoartele privind competența, eficiența sau comportamentul său;

(b) observațiile formulate de funcționar cu privire la respectivele documente.

Orice document trebuie înregistrat, numerotat și arhivat în ordine, fără întrerupere; instituția nu poate utiliza sau cita documentele menționate la litera (a) de mai sus împotriva unui funcționar în cazul în care acestea nu au fost comunicate funcționarului în cauză înainte de a fi arhivate.

Comunicarea oricărui document se certifică prin semnătura funcționarului sau, în lipsa acesteia, prin scrisoare recomandată trimisă la ultima adresă comunicată de funcționar.

Dosarul personal al funcționarului nu poate conține nici o referire la activitățile și opiniile sale politice, sindicale, filozofice sau religioase, la originea sa rasială sau etnică ori la orientarea sa sexuală.

Cu toate acestea, paragraful anterior nu interzice introducerea în dosar a unor acte administrative sau documente cunoscute de funcționar, care sunt necesare punerii în aplicare a prezentului statut.

Fiecărui funcționar îi poate corespunde un singur dosar personal.

Orice funcționar are dreptul, chiar și după încetarea raporturilor de muncă, de a lua la cunoștință de toate documentele din dosarul său și de a face copii după acestea.

Dosarul individual este confidențial și nu poate fi consultat decât la birourile administrației sau pe un suport electronic securizat. Cu toate acestea, dosarul este transmis Curții de Justiție a Comunităților Europene atunci când se introduce o acțiune în justiție care îl privește pe funcționar.

Articolul 26a (96)

Funcționarul are dreptul de a lua cunoștință de dosarul său medical, în conformitate cu normele adoptate de fiecare instituție.

TITLUL III: CARIERA FUNCȚIONARULUI

CAPITOLUL 1

Recrutarea

Articolul 27 (77) (96)

Recrutarea trebuie să vizeze asigurarea angajării funcționarilor cu cel mai înalt nivel de independență, de competență, de eficiență și de integritate, recrutați pe o bază geografică cât mai largă dintre resortisanții statelor membre ale Comunităților. Nici un post nu poate fi rezervat resortisanților unui anumit stat membru.

Articolul 28

Nimeni nu poate fi numit funcționar dacă:

(a) nu este resortisant al unui stat membru al Comunităților, cu excepția derogării acordate de către autoritatea împuternicită să facă numiri, și nu beneficiază de drepturile cetățenești;

(b) nu și-a îndeplinit toate obligațiile care îi revin în temeiul legislației privind serviciul militar;

(c) nu prezintă garanțiile morale necesare exercitării atribuțiilor sale;

(d) nu a reușit, sub rezerva dispozițiilor articolului 29 alineatul (2), la un concurs pe bază de dosare, pe bază de examene sau atât de dosare, cât și de examene, în condițiile prevăzute de anexa III;

(e) nu este apt din punct de vedere fizic să își exercite atribuțiile;

(f) nu face dovada cunoașterii aprofundate a uneia dintre limbile Comunităților și cunoașterii satisfăcătoare a unei alte limbi a Comunităților, în măsura necesară exercitării atribuțiilor care îi revin.

Articolul 29 (96)

(1) În vederea ocupării posturilor vacante dintr-o instituție, autoritatea împuternicită să facă numiri, după ce a analizat:

(a) posibilitățile de ocupare a unui post prin: (i) transfer sau (ii) numire în conformitate cu articolul 45a sau (iii) promovare în cadrul instituției;

(b) cererile de transfer ale funcționarilor cu același grad din alte instituții și/sau posibilitățile de a organiza un concurs intern în cadrul instituției, deschis numai funcționarilor și agenților temporari menționați la articolul 2 din Regimul aplicabil celorlalți agenți ai Comunităților Europene,

inițiază procedura de concurs pe bază de dosare, pe bază de examene sau atât pe bază de dosare, cât și de examene. Procedura de concurs este stabilită în anexa III.

Această procedură poată fi inițiată și în vederea constituirii unei rezerve pentru recrutări ulterioare.

(2) Autoritatea împuternicită să facă numiri poate adopta o altă procedură de recrutare decât cea pe bază de concurs pentru recrutarea membrilor personalului cu funcții superioare de conducere (directori generali sau echivalenți ai acestora cu gradul AD 16 sau AD 15 și directori sau echivalenți ai acestora cu gradul AD 15 sau AD 14), precum și, în cazuri excepționale, pentru posturi pentru care se cer calificări speciale.

(3) Fiecare instituție poate organiza pe cont propriu concursuri interne pe bază de dosare și de examene, pentru fiecare grupă de funcții, pentru gradul AST 6 sau gradele superioare, precum și pentru gradul AD 9 sau gradele superioare.

Astfel de concursuri sunt deschise numai pentru agenții temporari ai instituției în cauză, recrutați în conformitate cu articolul 2 litera (c) din Regimul aplicabil celorlalți agenți ai Comunităților Europene. Condițiile minime impuse de instituții constau în efectuarea a cel puțin zece ani de serviciu în calitate de agent temporar și angajarea ca agent temporar să fi fost făcută pe baza unei proceduri de selecție în cadrul căreia au fost respectate aceleași criterii ca și în cazul selecției funcționarilor, în conformitate cu articolul 12 alineatul (4) litera (a) din Regimul aplicabil celorlalți agenți. Prin derogare de la alineatul (1) litera (a) al acestui articol, autoritatea împuternicită să facă numiri din cadrul instituției care a recrutat agentul temporar analizează, înainte de a dispune ocuparea posturilor vacante, pe de o parte transferurile din interiorul instituției, iar pe de alta candidații care au reușit la concursurile interne menționate anterior.

(4) Parlamentul European organizează din cinci în cinci ani un concurs intern pe bază de dosare și examene, pentru fiecare grupă de funcții, pentru gradul AST 6 sau gradele superioare, precum și pentru gradul AD 9 sau gradele superioare, în condițiile prevăzute la alineatul (3) paragraful al doilea.

Articolul 30

Pentru fiecare concurs, autoritatea împuternicită să facă numiri numește un juriu. Acesta stabilește lista candidaților eligibili.

Autoritatea împuternicită să facă numiri selectează de pe această listă candidatul sau candidații pe care îi numește în posturile vacante.

Articolul 31 (96)

(1) Candidații astfel selectați sunt numiți în gradul din grupa de funcții indicat în anunțul concursului la care au fost acceptați.

(2) Fără a aduce atingere dispozițiilor articolului 29 alineatul (2), funcționarii sunt recrutați exclusiv în gradele AST 1-AST 4 sau AD 5-AD 8. Gradul menționat în anunțul de concurs este stabilit de instituție, în conformitate cu următoarele criterii:

(a) obiectivul de a recruta funcționarii cu cel mai înalt nivel al calităților menționate la articolul 27;

(b) calitatea experienței profesionale cerute.

Pentru a răspunde nevoilor specifice ale instituțiilor, la recrutarea funcționarilor poate fi luată în considerare și situația de pe piața comunitară a muncii.

(3) Prin derogare de la alineatul (2), instituția poate autoriza, după caz, organizarea de concursuri pentru gradele AD 9, AD 10, AD 11 sau, în mod excepțional, AD 12. Numărul total al candidaților numiți în posturile vacante pentru aceste grade nu poate depăși numărul total anual al numirilor în grupa de funcții AD, în conformitate cu articolul 30 paragraful al doilea.

Articolul 32 (8) (69) (96)

Funcționarul recrutat este încadrat în prima treaptă a gradului său.

Pentru a ține seama de experiența profesională a persoanei în cauză, autoritatea împuternicită să facă numiri poate acorda un spor de vechime de cel mult 24 de luni. Fiecare instituție adoptă dispozițiile generale de aplicare a prezentului articol.

Agentul temporar a cărui încadrare într-o grupă de funcții a fost stabilită în conformitate cu criteriile de încadrare adoptate de instituție păstrează vechimea în treaptă dobândită în calitate de agent temporar atunci când este numit, în perioada imediat următoare celei în care a lucrat ca agent temporar, funcționar cu același grad.

Articolul 33 (24)

Înainte de a fi numit în post, candidatul selectat este supus unui examen medical efectuat de către un medicul consultant al instituției, astfel încât instituția să se asigure că acesta îndeplinește condițiile prevăzute la articolul 28 litera (e).

În cazul unui aviz medical negativ, primit ca urmare a efectuării examenului medical prevăzut la primul paragraf, candidatul poate solicita, în termen de douăzeci de zile de la data la care instituția i-a notificat respectivul aviz, examinarea cazului său de către o comisie medicală compusă din trei medici aleși de autoritatea împuternicită să facă numiri dintre medicii consultanți ai instituțiilor. Medicul consultant care a emis avizul negativ inițial este audiat de comisia medicală. Candidatul poate prezenta comisiei medicale avizul unui medic ales de el. Atunci când avizul comisiei medicale confirmă concluziile examenului medical prevăzut la primul paragraf, onorariile și cheltuielile aferente sunt suportate de candidat în proporție de 50 %.

Articolul 34 (8) (24) (69) (96)

(1) Orice funcționar este obligat să efectueze o perioadă de probă de nouă luni înainte de a putea fi titularizat în funcție.

Atunci când, în cursul perioadei de probă, funcționarul este împiedicat să își exercite atribuțiile pe o perioadă neîntreruptă de cel puțin o lună, ca urmare a unei boli, a concediului de maternitate menționat la articolul 58 sau a unui accident, autoritatea împuternicită să facă numiri poate prelungi durata perioadei de probă cu o perioadă corespunzătoare.

(2) În cazul în care activitatea persoanei aflate în perioada de probă se dovedește, în mod evident, necorespunzătoare, poate fi întocmit oricând în cursul perioadei de probă un raport asupra activității sale. Raportul se aduce la cunoștința persoanei în cauză, care are dreptul de a-și formula observațiile în scris, în termen de opt zile pline. Raportul și observațiile sunt transmise imediat de către superiorul ierarhic al persoanei aflate în perioada de probă autorității împuternicite să facă numiri, care primește, într-un termen de trei săptămâni, avizul comitetului pentru rapoarte de evaluare, a cărui componență reflectă principiul reprezentării paritare, privind măsurile ulterioare încheierii perioadei de probă. Autoritatea împuternicită să facă numiri poate decide concedierea funcționarului aflat în perioada de probă, înainte de încheierea acesteia, cu un preaviz de o lună, fără ca durata serviciului să poată depăși, cu toate acestea, durata normală a perioadei de probă.

Cu toate acestea, autoritatea împuternicită să facă numiri poate autoriza, în mod excepțional, prelungirea perioadei de probă și transferul funcționarului într-un alt serviciu. În acest caz, noua repartizare trebuie să cuprindă o perioadă de cel puțin șase luni, în limitele prevăzute la alineatul (4).

(3) Cu cel puțin o lună înainte de terminarea perioadei de probă, se întocmește un raport de evaluare a capacității funcționarului aflat în perioada de probă de a exercita atribuțiile pe care le presupune funcția sa, precum și a eficienței și conduitei sale în serviciu. Raportul se aduce la cunoștința persoanei în cauză, care are dreptul de a-și formula observațiile în scris în termen de opt zile pline.

În cazul în care raportul respectiv recomandă concedierea sau, în mod excepțional, prelungirea perioadei de probă, raportul și observațiile sunt transmise de îndată de către superiorul ierarhic al persoanei aflate în perioada de probă autorității împuternicite să facă numiri, care primește, în termen de trei săptămâni, avizul comitetului pentru rapoarte de evaluare, a cărui componență reflectă principiul reprezentării paritare, privind măsurile ulterioare încheierii perioadei de probă.

Funcționarul aflat în perioada de probă care nu a făcut dovada unor calități profesionale suficiente pentru a fi titularizat este concediat. Cu toate acestea, autoritatea împuternicită să facă numiri poate autoriza, în mod excepțional, prelungirea perioadei de probă cu cel mult șase luni, transferând eventual funcționarul într-un alt serviciu.

(4) Durata totală a perioadei de probă nu poate în nici un caz să depășească cincisprezece luni.

(5) Cu excepția cazului în care are posibilitatea să reia, fără întârziere, o activitate profesională, funcționarul aflat în perioada de probă care este concediat beneficiază de o indemnizație egală cu salariul său de bază pe trei luni în cazul în care acesta a efectuat mai mult de un an de serviciu, respectiv o indemnizație egală cu salariul său de bază pe două luni în cazul în care a efectuat peste șase luni de serviciu sau egală cu salariul său de bază pe o lună în cazul în care a efectuat mai puțin de șase luni de serviciu.

(6) Alineatele (2), (3), (4) și (5) nu se aplică funcționarului care demisionează înainte de încheierea perioadei de probă.

CAPITOLUL 2

Situații administrative

Articolul 35 (96)

Orice funcționar se regăsește într-una dintre următoarele situații administrative:

(a) activitate,

(b) detașare,

(c) concediu pentru interese personale,

(d) disponibilizare,

(e) concediu pentru satisfacerea serviciului militar,

(f) concediu pentru creșterea copilului sau concediu din motive familiale.

Secțiunea 1

Activitatea

Articolul 36

Este considerat a fi în activitate funcționarul care își exercită, în condițiile prevăzute la titlul IV, atribuțiile corespunzătoare postului în care a fost repartizat sau pentru care asigură interimatul.

Secțiunea 2

Detașarea

Articolul 37 (8) (40) (69) (96)

Este considerat a fi detașat funcționarul titular care, printr-o decizie a autorității împuternicite să facă numiri:

(a) în interesul serviciului, — este desemnat să ocupe, cu titlu temporar, un post în afara instituției sale sau — este însărcinat să exercite, cu titlu temporar, atribuții pe lângă o persoană care îndeplinește un mandat prevăzut de tratate sau pe lângă președintele ales al unei instituții sau al unui organism al Comunităților sau pe lângă un grup politic al Parlamentului European, pe lângă un grup politic al Comitetului Regiunilor sau pe lângă un grup al Comitetului Economic și Social European; — este desemnat să ocupe, cu titlu temporar, un post inclus în schema de personal a angajaților remunerați din creditele pentru cercetare și investiții și căruia autoritățile bugetare i-au conferit un caracter temporar;

(b) la cererea sa: — este pus la dispoziția unei alte instituții a Comunităților Europene; — este pus la dispoziția unuia dintre organismele cu vocație comunitară incluse pe o listă ce urmează să fie stabilită de comun acord de instituțiile Comunităților, după obținerea avizului Comitetului pentru statutul funcționarilor.

Funcționarul aflat în această situație administrativă beneficiază în continuare, în condițiile prevăzute la articolele 38 și 39, de toate drepturile sale și continuă să fie supus obligațiilor care îi revin ca urmare a apartenenței sale la instituția de origine. Cu toate acestea, pe perioada detașării prevăzute la primul paragraf litera (a) a doua liniuță, funcționarul este supus dispozițiilor aplicabile unui funcționar cu același grad ca cel care îi este atribuit în postul în care este detașat, sub rezerva dispozițiilor articolului 77 paragraful al treilea privind pensia.

Orice funcționar în activitate sau în concediu pentru interese personale poate depune o cerere de detașare sau i se poate propune detașarea în interesul serviciului. Atunci când funcționarul respectiv este detașat, concediul său pentru interese personale încetează.

Articolul 38 (8)

Detașarea în interesul serviciului trebuie să respecte următoarele norme:

(a) este hotărâtă de autoritatea împuternicită să facă numiri, după audierea funcționarului în cauză;

(b) durata sa este stabilită de autoritatea împuternicită să facă numiri;

(c) la expirarea fiecărui termen de șase luni, funcționarul în cauză poate solicita încetarea detașării sale;

(d) funcționarul detașat în temeiul dispozițiilor articolului 37 litera (a) prima liniuță are dreptul la un salariu diferențiat atunci când postul în care este detașat presupune o remunerație globală inferioară celei corespunzătoare gradului și treptei sale în instituția de origine; acesta are, de asemenea, dreptul la rambursarea în totalitate a cheltuielilor suplimentare generate de detașarea sa;

(e) funcționarul detașat în temeiul dispozițiilor articolului 37 litera (a) prima liniuță va contribui în continuare la sistemul de pensii pe baza salariului corespunzător gradului și treptei sale în instituția de origine;

(f) funcționarul detașat își păstrează postul, dreptul la avansare și la promovare;

(g) la încheierea perioadei de detașare, funcționarul este reintegrat de îndată în postul pe care îl deținea anterior.

Articolul 39 (8) (40) (96)

Detașarea la cererea funcționarului trebuie să respecte următoarele norme:

(a) este hotărâtă de autoritatea împuternicită să facă numiri, care stabilește durata acesteia;

(b) în termen de șase luni de la preluarea noilor atribuții, funcționarul poate solicita încetarea detașării în cauză, caz în care acesta este reintegrat de îndată în postul deținut anterior;

(c) după expirarea acestui termen, postul său poate fi ocupat de altcineva;

(d) pe durata detașării, cuantumul contribuției la sistemul de pensii, precum și eventualele drepturi de pensie se calculează pe baza salariului primit în activitate corespunzător gradului și treptei sale în instituția de origine. Cu toate acestea, funcționarul detașat în temeiul articolului 37 alineatul (1) litera (b) a doua liniuță, care poate dobândi drepturi de pensie în cadrul organismului pe lângă care este detașat, nu mai contribuie, pe durata detașării sale, la sistemul de pensii în instituția sa de origine. Funcționarul a cărui invaliditate survine în cursul detașării prevăzute la articolul 37 alineatul (1) litera (b) a doua liniuță, precum și succesorii în drepturi ai unui funcționar decedat în cursul aceleiași perioade beneficiază de dispozițiile prezentului statut privind prestația de invaliditate sau pensia de urmaș, din care sunt deduse sumele care le sunt plătite, din aceleași motive și pentru aceeași perioadă, de către organismul pe lângă care era detașat funcționarul în cauză. Această dispoziție nu poate avea drept efect acordarea posibilității funcționarului sau succesorilor săi în drepturi de a beneficia de o pensie totală superioară valorii maxime a pensiei pe care ar fi primit-o în temeiul dispozițiilor prezentului statut;

(e) pe durata detașării sale, funcționarul are în continuare dreptul la avansare într-o treaptă superioară;

(f) la încheierea perioadei de detașare, funcționarul trebuie reintegrat în primul post vacant din grupa de funcții corespunzătoare gradului său, cu condiția ca acesta să corespundă cerințelor pentru postul respectiv. În cazul în care refuză postul care îi este oferit, acesta are în continuare dreptul de a fi reîncadrat în următorul post vacant din grupa de funcții corespunzătoare gradului său, cu respectarea aceleiași condiții; în eventualitatea unui al doilea refuz, funcționarul în cauză poate fi demis din oficiu, după consultarea comisiei paritare. Până la data reintegrării sale efective, funcționarul respectiv rămâne detașat fără remunerație.

Secțiunea 3

Concediul pentru interese personale

Articolul 40 (8) (24) (96)

(1) Funcționarului titular i se poate acorda, în mod excepțional și la cererea sa, un concediu fără plată pentru interese personale.

(2) Fără a aduce atingere dispozițiilor articolului 15, durata concediului este limitată la un an. Concediul poate fi prelungit de mai multe ori cu perioade de câte un an.

Fiecare perioadă de prelungire nu poate depăși un an. Durata totală a concediului pentru interese personale, raportată la întreaga carieră a funcționarului, nu poate depăși cincisprezece ani.

Cu toate acestea, atunci când concediul este solicitat pentru a permite funcționarului:

(i) să crească un copil considerat a fi aflat în întreținerea sa, în sensul articolului 2 alineatul (2) din anexa VII și care are un handicap mental sau fizic grav, constatat de medicul consultant al instituției și care impune o supraveghere sau îngrijiri permanente, sau

(ii) să își urmeze soțul, la rândul său funcționar sau alt agent al Comunităților, obligat, ca urmare a atribuțiilor sale, să își stabilească domiciliul la o asemenea distanță de locul de repartizare al funcționarului în cauză încât stabilirea domiciliului conjugal comun în acel loc ar constitui, pentru persoana în cauză, un impediment în exercitarea atribuțiilor sale,

concediul poate fi prelungit fără limită, în măsura în care la fiecare prelungire se constată existența acelorași condiții care au justificat acordarea concediului.

(3) Pe durata concediului, funcționarul nu mai are dreptul la avansare într-o treaptă superioară, precum și la promovare în grad; afilierea acestuia la sistemul de asigurări sociale prevăzut la articolele 72 și 73, precum și dreptul său la asigurare împotriva riscurilor corespunzătoare sunt suspendate.

Cu toate acestea, funcționarul care nu exercită o activitate profesională remunerată poate beneficia în continuare, prin depunerea unei cereri cel târziu în cursul lunii următoare celei în care a început concediul pentru interese personale, de asigurarea prevăzută la aceste articole, sub rezerva plății de către acesta a contribuțiilor necesare pentru asigurarea împotriva riscurilor menționate la articolul 72 alineatul (1) și la articolul 73 alineatul (1), în proporție de 50 % în primul anul de concediu pentru interese personale și în întregime în perioada restantă din concediu. Cu toate acestea, funcționarul în cauză nu poate fi asigurat împotriva riscurilor menționate la articolul 73 în cazul în care nu este asigurat împotriva riscurilor menționate la articolul 72. Contribuțiile se calculează pe baza ultimului salariu de bază al funcționarului. În afară de aceasta, funcționarul care aduce dovezi în sprijinul imposibilității sale de a obține drepturi de pensie în cadrul unui alt sistem de pensii poate dobândi în continuare, la cerere, noi drepturi de pensie pentru o durată de cel mult un an, sub rezerva plății de către acesta a unei contribuții de trei ori mai mare decât cea prevăzută la articolul 83 alineatul (2); contribuțiile se calculează pe baza salariului de bază al funcționarului, aferent gradului și treptei sale.

(4) Concediul pentru interese personale trebuie să respecte următoarele norme:

(a) este acordat, la cererea persoanei în cauză, de către autoritatea împuternicită să facă numiri;

(b) prelungirea sa trebuie solicitată cu două luni înainte de expirarea perioadei în curs;

(c) postul funcționarului poate fi ocupat de altcineva;

(d) la încheierea perioadei de concediu pentru interese personale, funcționarul trebuie reintegrat în primul post vacant din grupa de funcții corespunzătoare gradului lor, cu condiția ca acesta să corespundă cerințelor pentru postul respectiv. În cazul în care refuză postul care îi este oferit, acesta are, în continuare, dreptul de a fi reintegrat în următorul post vacant din grupa de funcții corespunzătoare gradului lor, cu respectarea aceleiași condiții; în eventualitatea unui al doilea refuz, acesta poate fi demis, după consultarea comisiei paritare. Până la data reintegrării sale efective sau a detașării, funcționarul rămâne în concediu pentru interese personale fără plată.

Secțiunea 4

Disponibilizarea

Articolul 41 (8) (46) (79) (96)

(1) Este considerat a fi disponibilizat funcționarul care face obiectul unei măsuri de reducere a numărului de posturi din instituția sa.

(2) Reducerea numărului de posturi dintr-un grad este decisă de către autoritatea bugetară competentă, în cadrul procedurii bugetare.

Autoritatea împuternicită să facă numiri stabilește, după obținerea avizului comisiei paritare, natura posturilor care vor fi afectate de măsura respectivă.

Autoritatea împuternicită să facă numiri stabilește lista funcționarilor vizați de această măsură după obținerea avizului comisiei paritare și ținând seama de competența, eficiența, conduita în serviciu, situația familială și vechimea funcționarilor.

Orice funcționar care ocupă unul dintre posturile menționate la paragraful anterior și care își exprimă dorința de a fi disponibilizat este înscris din oficiu pe această listă.

Funcționarii de pe această listă sunt disponibilizați printr-o decizie a autorității împuternicite să facă numiri.

(3) Raporturile de muncă ale funcționarului aflat în această situație administrativă încetează și acesta nu mai are dreptul la salariu și la avansarea într-o treaptă superioară, dar continuă să dobândească, pentru termen de cel mult cinci ani, noi drepturi de pensie pentru limită de vârstă pe baza salariului aferent gradului și treptei sale.

Pe termen de doi ani de la data disponibilizării sale, funcționarul în cauză are drept de prioritate în ceea ce privește reintegrarea în orice post, vacant sau nou creat, din grupa de funcții corespunzătoare gradului său, cu condiția să aibă aptitudinile necesare.

Funcționarul disponibilizat beneficiază de o indemnizație calculată în condițiile stabilite în anexa IV.

Valoarea veniturilor obținute de funcționarul în cauză într-un nou post în această perioadă se deduce din indemnizația prevăzută la paragraful precedent, în măsura în care aceste venituri, cumulate cu indemnizația respectivă, sunt superioare ultimei remunerații globale a funcționarului, stabilite pe baza tabelului salariilor în vigoare în prima zi a lunii pentru care se lichidează indemnizația.

Funcționarul în cauză are obligația de a furniza, la cerere, dovezile scrise și de a notifica instituția cu privire la orice element ce poate aduce o modificare a drepturilor sale la indemnizația respectivă.

Nici un coeficient corector nu se aplică indemnizației.

Cu toate acestea, indemnizației în cauză, precum și ultimei remunerații globale menționate la prezentul articol paragraful al patrulea le este aplicat coeficientul corector menționat la articolul 3 alineatul (5) primul paragraf din anexa XI, la cursul stabilit pentru țara situată în interiorul Comunităților în care beneficiarul indemnizației aduce dovezi că își are reședința, în cazul în care țara respectivă este cea în care a avut ultimul loc de muncă. În acest caz, dacă moneda țării în cauză nu este euro, valoarea indemnizației se calculează pe baza cursurilor de schimb prevăzute la articolul 63 din prezentul statut.

(4) La expirarea termenului pentru care a fost stabilit dreptul la această indemnizație, funcționarul este demis din oficiu. Acesta poate beneficia, eventual, de o pensie pentru limită de vârstă în condițiile prevăzute de sistemul de pensii.

(5) Funcționarului căruia i s-a oferit, înaintea expirării termenului de doi ani prevăzut la alineatul (3) de mai sus, un post corespunzător gradului său și care l-a refuzat fără un motiv valabil i se poate suprima, după obținerea avizului comisiei paritare, dreptul de a beneficia de dispozițiile anterioare și poate fi demis din oficiu.

Secțiunea 5

Concediul pentru satisfacerea serviciului militar

Articolul 42

Beneficiază de concediu pentru satisfacerea serviciului militar funcționarul încorporat pentru efectuarea serviciului militar obligatoriu, convocat să efectueze o perioadă de instrucție militară sau reîncorporat.

Funcționarul încorporat pentru efectuarea serviciului militar obligatoriu încetează să beneficieze de remunerație, dar continuă să beneficieze de dispozițiile prezentului statut privind dreptul la avansare într-o treaptă superioară și la promovare. De asemenea, funcționarul în cauză își menține drepturile de pensie în cazul în care, după satisfacerea serviciului militar obligatoriu, efectuează plata retroactivă a contribuțiilor la sistemul de pensii.

Funcționarul obligat să efectueze o perioadă de instrucție militară sau reîncorporat beneficiază, pe perioada instrucției sau a reîncorporării, de remunerație, din care se deduce valoarea soldei primite.

Secțiunea 6

Concediul pentru creșterea copilului sau concediul din motive familiale (96)

Articolul 42a (96) (97)

Pentru fiecare copil, orice funcționar are dreptul, fără a beneficia de salariul de bază, la un concediu pentru creșterea copilului de cel mult șase luni, care va fi luat în primii doisprezece ani de la nașterea sau adopția copilului. Durata concediului poate fi dublată în cazul familiilor monoparentale recunoscute ca atare în temeiul dispozițiilor generale de punere în aplicare adoptate de fiecare instituție. Durata minimă a fiecărei perioade de concediu este de o lună.

Pe perioada concediului pentru creșterea copilului, funcționarul își menține afilierea la sistemul de asigurări sociale, continuă să dobândească drepturi de pensie și își păstrează dreptul la alocația pentru creșterea copilului, precum și la alocația școlară. De asemenea, își păstrează postul și are în continuare dreptul la avansare într-o treaptă superioară sau la promovare în grad. Concediul poate fi luat sub forma unei încetări totale a activității sau a unei reduceri a acesteia la jumătate de normă. În cazul concediului pentru creșterea copilului luat sub forma unei reduceri a activității la jumătate de normă, perioada maximă menționată la primul paragraf se dublează. Pe perioada concediului pentru creșterea copilului, funcționarul are dreptul la o indemnizație lunară de 804,36 EUR sau de 50 % din această sumă în cazul reducerii activității la jumătate de normă, dar nu poate presta nici o altă activitate remunerată. Contribuția la sistemul de asigurări sociale prevăzut la articolele 72 și 73 este suportată în întregime de instituție și se calculează pe baza salariului de bază al funcționarului. Cu toate acestea, în cazul concediului pentru creșterea copilului luat sub forma unei reduceri a activității la jumătate de normă, prezenta dispoziție se aplică doar pentru diferența dintre salariul de bază integral și salariul de bază redus proporțional. Pentru partea din salariul de bază plătită efectiv, contribuția funcționarului se calculează aplicând aceleași procentaje ca în cazul în care și-ar exercita activitatea cu normă întreagă.

Indemnizația lunară se ridică la 1072,48 EUR sau la 50 % din această sumă în cazul unui concediu sub forma unei reduceri la jumătate de normă a activității pentru familiile monoparentale menționate la primul paragraf, precum și pe timpul primelor trei luni ale concediului pentru creșterea copilului atunci când concediul este luat de tată în timpul concediului de maternitate sau de oricare dintre părinți imediat după concediul de maternitate, respectiv în timpul concediului de adopție sau imediat după acesta. Sumele indicate la prezentul articol se ajustează în aceleași condiții ca și remunerația.

Articolul 42b (96)

Atunci când soțul, o rudă pe linie ascendentă sau pe linie descendentă, un frate sau o soră al/a funcționarului suferă de o boală gravă sau are un handicap grav, dovedite prin certificat medical, funcționarul în cauză are dreptul la o perioadă de concediu din motive familiale fără plata salariului de bază. Durata totală a acestui tip de concediu, raportată la întreaga carieră a funcționarului, nu poate depăși nouă luni.

Se aplică articolul 42a paragraful al doilea.

CAPITOLUL 3

Evaluarea, avansarea în treaptă și promovarea

Articolul 43 (96)

Competența, eficiența și conduita în serviciu ale fiecărui funcționar fac obiectul unui raport periodic întocmit cel puțin o dată la doi ani, în condițiile stabilite de fiecare instituție în conformitate cu articolul 110. Fiecare instituție adoptă dispoziții care prevăd dreptul la contestație, în cadrul procedurii de evaluare, drept care trebuie exercitat înaintea depunerii unei plângeri în conformitate cu articolul 90 alineatul (2).

În ceea ce privește funcționarii încadrați în grupa de funcții AST, începând cu gradul 4, raportul poate conține, de asemenea, un aviz care să indice, pe baza activității prestate, dacă funcționarul în cauză are sau nu potențialul necesar pentru a exercita atribuții de administrator.

Acest raport este adus la cunoștința funcționarului. Acesta are dreptul de a anexa la raport toate observațiile pe care le consideră oportune.

Articolul 44 (96)

Funcționarul cu o vechime de doi ani într-o treaptă a gradului său accede în mod automat la treapta următoare a gradului respectiv.

Funcționarul numit șef de unitate, director sau director general în același grad beneficiază, de la data numirii în noul post, în măsura în care își îndeplinește noile atribuții în mod satisfăcător în primele nouă luni de activitate, de o avansare în treapta următoare din gradul respectiv. Această avansare într-o treaptă superioară comportă o majorare a salariului lunar de bază egală cu procentajul aferent avansării din prima în a doua treaptă a fiecărui grad. În cazul în care valoarea majorării este inferioară acestui procentaj sau în cazul în care funcționarul se află deja pe ultima treaptă a gradului său, acesta are dreptul la o majorare a salariului de bază care să îi permită să beneficieze de majorarea de la prima la a doua treaptă până la intrarea în vigoare a următoarei sale promovări.

Articolul 45 (69) (96)

(1) Promovarea se acordă printr-o decizie a autorității împuternicite să facă numiri, ținând seama de dispozițiile articolului 6 alineatul (2). Aceasta presupune numirea funcționarului în gradul superior din grupa de funcții în care este încadrat. O astfel de promovare se efectuează exclusiv prin selecție din rândul funcționarilor care dovedesc că au cel puțin doi ani vechime în gradul respectiv, după o analiză comparativă a meritelor funcționarilor cu drept de promovare. Atunci când efectuează analiza comparativă a meritelor, autoritatea împuternicită să facă numiri ia în considerare, în mod special, rapoartele de evaluare a funcționarilor, utilizarea, în exercitarea atribuțiilor lor, a altor limbi decât limba a cărei cunoaștere aprofundată au dovedit-o în conformitate cu articolul 28 litera (f) și, după caz, nivelul responsabilităților exercitate.

(2) Funcționarul are obligația de a demonstra, înainte de a i se acorda prima promovare după recrutare, capacitatea de a lucra într-o a treia limbă dintre cele menționate la articolul 314 din Tratatul CE. Instituțiile adoptă de comun acord dispozițiile comune de punere în aplicare a prezentului alineat. Aceste dispoziții prevăd accesul funcționarilor la formare într-o a treia limbă și stabilesc modalitățile de evaluare a capacității funcționarilor de a lucra într-o a treia limbă, în conformitate cu articolul 7 alineatul (2) litera (d) din anexa III.

Articolul 45a (96)

(1) Prin derogare de la articolul 5 alineatul (3) literele (b) și (c), orice funcționar încadrat în grupa de funcții AST poate, începând cu gradul 5, să fie numit într-un post din grupa de funcții AD, cu condiția:

(a) ca acesta să fi fost selecționat în conformitate cu procedura prevăzută la alineatul (2) al prezentului articol în vederea participării la un program de formare obligatoriu, astfel cum este acesta menționat la litera (b) a prezentului alineat;

(b) ca acesta să fi participat la un program de formare definit de autoritatea împuternicită să facă numiri și cuprinzând o serie de module de formare obligatorii și

(c) ca acesta să fie inclus pe lista, stabilită de autoritatea împuternicită să facă numiri, a candidaților care au fost admiși în urma susținerii unei probe scrise și a unei probe orale care atestă faptul că a absolvit cu succes programul de formare menționat la litera (b) a prezentului alineat. Conținutul acestor probe este stabilit în conformitate cu articolul 7 alineatul (2) litera (c) din anexa III.

(2) Autoritatea împuternicită să facă numiri stabilește un proiect de listă a funcționarilor cu funcții din grupa AST selecționați pentru a participa la programul de formare menționat anterior pe baza rapoartelor de evaluare periodice ale acestora menționate la articolul 43, a nivelului de studii și de formare și ținând seama de nevoile serviciului. Acest proiect de listă este prezentat spre avizare unei comisii paritare.

Comisia respectivă poate audia funcționarii care și-au exprimat dorința să participe la programul de formare menționat anterior, precum și reprezentanții autorității împuternicite să facă numiri. Acesta adoptă, cu majoritate de voturi, un aviz motivat cu privire la proiectul de listă propus de autoritatea împuternicită să facă numiri. Autoritatea împuternicită să facă numiri adoptă lista funcționarilor autorizați să participe la programul de formare menționat anterior.

(3) Numirea într-un post din grupa de funcții AD nu modifică nici gradul, nici treapta în care este încadrat funcționarul la data numirii.

(4) Numărul numirilor în posturi din grupa de funcții AD, în conformitate cu procedura menționată la alineatele (1) (2) și (3) ale prezentului articol, nu poate depăși 20 % din numărul total anual al numirilor efectuate în conformitate cu articolul 30 paragraful al doilea.

(5) Fiecare instituție adoptă dispozițiile generale de aplicare a prezentului articol, în conformitate cu articolul 110.

Articolul 46 (8) (96)

Funcționarul numit într-un grad superior în conformitate cu articolul 45 este încadrat în prima treaptă a gradului respectiv. Cu toate acestea, un funcționar cu gradul între AD 9 și AD 13 care exercită atribuții de șef de unitate și care este numit într-un grad superior, în conformitate cu articolul 45, este încadrat în a doua treaptă a noului său grad. Aceeași derogare se aplică funcționarului:

(a) promovat într-un post de director sau de director general sau

(b) care ocupă un post de director sau de director general și căruia i se aplică articolul 44 paragraful al doilea ultima teză.

CAPITOLUL 4

Încetarea raporturilor de muncă

Articolul 47

Încetarea raporturilor de muncă survine:

(a) în urma demisiei;

(b) în urma demiterii;

(c) în urma pensionării în interesul serviciului;

(d) în urma concedierii din motive de incompetență profesională;

(e) în urma eliberării din funcție;

(f) în urma pensionării;

(g) în urma decesului.

Secțiunea 1

Demisia

Articolul 48 (8) (96)

Funcționarul care dorește să demisioneze poate face acest lucru numai printr-un act scris în care își manifestă în mod neechivoc intenția de a-și înceta activitatea în cadrul instituției.

Decizia prin care autoritatea împuternicită să facă numiri stabilește caracterul definitiv al demisiei trebuie pronunțată în termen de o lună de la primirea scrisorii de demisie. Cu toate acestea, autoritatea împuternicită să facă numiri poate refuza demisia în cazul în care, la data primirii scrisorii de demisie, este în desfășurare o procedură disciplinară împotriva funcționarului în cauză sau în cazul în care o astfel de procedură este inițiată în decurs de treizeci de zile de la primirea acesteia.

Demisia intră în vigoare la data stabilită de către autoritatea împuternicită să facă numiri; data respectivă nu poate nu poate surveni la mult de trei luni de la data propusă de funcționar în scrisoarea de demisie, în cazul funcționarilor din grupa de funcții AD, respectiv mai mult de o lună pentru funcționarii din grupa de funcții AST.

Secțiunea 2

Demiterea

Articolul 49 (8) (96)

Funcționarul nu poate fi demis din funcție decât în cazul în care nu mai îndeplinește condițiile stabilite la articolul 28 litera (a), precum și în cazurile prevăzute la articolele 39, 40 și 41 alineatele (4) și (5) și la articolul 14 paragraful al doilea din anexa VIII.

Decizia motivată este luată de către autoritatea împuternicită să facă numiri, după obținerea avizului comisiei paritare și audierea funcționarului în cauză.

Secțiunea 3

Pensionarea în interesul serviciului

Articolul 50 (8) (46) (96)

Orice membru al personalului cu funcții superioare de conducere, în sensul articolului 29 alineatul (2), poate fi pensionat în interesul serviciului printr-o decizie a autorității împuternicite să facă numiri.

Această pensionare nu are caracterul unei măsuri disciplinare.

Funcționarul care își pierde postul în acest fel și care nu este repartizat într-un alt post corespunzător gradului său beneficiază de o indemnizație calculată conform condițiilor stabilite în anexa IV.

Valoarea veniturilor obținute de funcționarul în cauză într-un nou post în această perioadă se deduce din indemnizația prevăzută la paragraful precedent, în măsura în care aceste venituri, cumulate cu indemnizația respectivă, sunt superioare ultimei remunerații globale stabilite pe baza tabelului salariilor în vigoare în prima zi a lunii pentru care se lichidează indemnizația.

Funcționarul în cauză are obligația de a furniza, la cerere, dovezile scrise necesare și de a notifica instituția cu privire la orice element ce poate modifica drepturile sale la indemnizația respectivă.

Nici un coeficient corector nu se aplică indemnizației.

Articolul 45 paragrafele al treilea, al patrulea și al cincilea din anexa VIII se aplică prin analogie.

La expirarea termenului pentru care a fost stabilit dreptul la această indemnizație, funcționarul în cauză poate beneficia de drepturile de pensie dobândite, fără să se aplice reducerea prevăzută la articolul 9 din anexa VIII, sub rezerva împlinirii de către funcționarul în cauză a vârstei de 55 de ani.

Secțiunea 4

Procedurile privind incompetența profesională (96)

Articolul 51 (96)

(1) Fiecare instituție definește procedurile de identificare, gestionare și soluționare a cazurilor de incompetență profesională în timp util și într-o manieră adecvată. După ce au fost epuizate aceste proceduri, funcționarul care, pe baza rapoartelor succesive menționate la articolul 43, dă dovadă de incompetență în exercitarea atribuțiilor sale poate fi concediat, retrogradat sau încadrat într-o grupă de funcții inferioară, în același grad sau într-un grad inferior.

(2) Orice propunere de concediere, retrogradare sau încadrare într-o grupă de funcții inferioară a unui funcționar trebuie să expună motivele pe care se întemeiază și să fie adusă la cunoștința persoanei în cauză. Propunerea autorității împuternicite să facă numiri este transmisă comitetului menționat la articolul 9 alineatul (6).

(3) Funcționarul are dreptul de a lua la cunoștință dosarul personal complet și de a face copii după toate documentele relevante pentru procedură. Funcționarul în cauză dispune de cel puțin cincisprezece zile de la data primirii propunerii pentru a-și pregăti apărarea. Acesta poate solicita să fie asistat de o persoană aleasă de el. Funcționarul își poate prezenta observațiile în scris. Este audiat de comitetul consultativ paritar și poate cita martori.

(4) Instituția este reprezentată în fața comitetului de către un funcționar împuternicit în acest sens de autoritatea împuternicită să facă numiri și care beneficiază de aceleași drepturi ca și funcționarul în cauză.

(5) Pe baza propunerii menționate la alineatul (2) și ținând seama, după caz, de declarațiile scrise și orale ale funcționarului în cauză și ale martorilor, comitetul adoptă, cu majoritate de voturi, un aviz motivat indicând măsurile pe care le consideră adecvate având în vedere faptele constatate la cererea sa. Acest aviz este transmis autorității împuternicite să facă numiri și funcționarului în cauză în termen de două luni de la data sesizării comitetului. Președintele nu participă la procesul de luare a deciziilor în cadrul comitetului, cu excepția cazului în care acestea privesc aspecte procedurale sau în caz de egalitate de voturi.

Autoritatea împuternicită să facă numiri adoptă o decizie în acest sens în termen de două luni de la primirea avizului comitetului, după audierea funcționarului în cauză. Decizia trebuie să fie motivată și să stabilească data intrării sale în vigoare.

(6) Funcționarul concediat din motive de incompetență profesională are dreptul la o compensație lunară pentru concediere egală cu salariul lunar de bază al unui funcționar de gradul 1 prima treaptă, pe perioada indicată la alineatul (7). Funcționarul are, de asemenea, dreptul la alocațiile familiale prevăzute la articolul 67, pe aceeași perioadă. Alocația pentru locuință se calculează pe baza salariului lunar de bază al unui funcționar de gradul 1, în conformitate cu articolul 1 din anexa VII.

Funcționarul care își prezintă demisia după inițierea procedurii menționate la alineatele (1)-(3) sau care are deja dreptul la plata imediată a pensiei fără reducere la data respectivă nu are dreptul la compensația în cauză. Ajutorul de șomaj primit în baza unui sistem național se deduce din indemnizație.

(7) Perioada în care se efectuează plățile menționate la alineatul (6) este stabilită după cum urmează:

(a) atunci când vechimea în serviciu a funcționarului în cauză este mai mică de cinci ani la data luării deciziei de concediere, aceasta este de trei luni,

(b) atunci când vechimea în serviciu a funcționarului în cauză este de cel puțin cinci ani, dar e mai mică de zece ani, aceasta este de șase luni,

(b) atunci când vechimea în serviciu a funcționarului în cauză este de cel puțin zece ani, dar mai mică de douăzeci de ani, aceasta este de nouă luni,

(d) atunci când vechimea în serviciu a funcționarului în cauză este de cel puțin douăzeci de ani, aceasta este de douăsprezece luni.

(8) Funcționarul retrogradat sau încadrat într-o grupă de funcții inferioară din motive de incompetență profesională poate solicita, la încheierea unui termen de șase ani, ca orice mențiune a acestei măsuri să fie eliminată din dosarul său personal.

(9) Funcționarul în cauză are dreptul la rambursarea cheltuielilor rezonabile suportate în cursul procedurii, inclusiv a onorariilor datorate unui apărător din afara instituției, atunci când procedura prevăzută la prezentul articol se încheie fără să se fi luat decizia de concediere, retrogradare sau încadrare a sa într-o grupă de funcții inferioară.

Secțiunea 5

Pensionarea

Articolul 52 (46) (96)

Fără a aduce atingere dispozițiilor articolului 50, funcționarul este pensionat:

(a) fie din oficiu, în ultima zi a lunii în cursul căreia acesta împlinește vârsta de 65 de ani,

(b) fie la cererea sa, în ultima zi a lunii în cursul căreia a fost depusă cererea, în cazul în care acesta are cel puțin 63 de ani sau are o vârstă cuprinsă între 55 și 63 de ani și îndeplinește condițiile impuse pentru acordarea unei pensii cu plată imediată, în conformitate cu articolul 9 din anexa VIII. Articolul 48 paragraful al doilea teza a doua se aplică prin analogie.

Cu toate acestea, în mod excepțional, la cererea sa și numai atunci când autoritatea împuternicită să facă numiri consideră că acest lucru este justificat de interesul serviciului, funcționarul poate rămâne în activitate până la vârsta de 67 de ani, caz în care acesta este pensionat din oficiu în ultima zi a lunii în cursul căreia împlinește vârsta respectivă.

Articolul 53 (46)

Funcționarul recunoscut de comisia pentru invaliditate ca îndeplinind condițiile prevăzute la articolul 78 este pensionat din oficiu în ultima zi a lunii în cursul căreia autoritatea împuternicită să facă numiri adoptă decizia care constată incapacitatea sa permanentă de a-și exercita atribuțiile.

Secțiunea 6

Titlul onorific

Articolul 54 (96)

Funcționarul al cărui raport de muncă încetează poate primi un titlu onorific fie cu privire la cariera sa, fie în gradul său, fie într-un grad imediat superior, printr-o decizie a autorității împuternicite să facă numiri.

Această măsură nu comportă nici un avantaj financiar.

TITLUL IV:

CONDIȚIILE DE MUNCĂ ALE FUNCȚIONARULUI

CAPITOLUL 1

Programul de lucru

Articolul 55 (7) (8) (16)

Funcționarii în activitate sunt permanent la dispoziția instituției din care fac parte.

Cu toate acestea, durata normală a programului de lucru nu poate depăși 42 de ore pe săptămână, efectuate în conformitate cu un orar general stabilit de autoritatea împuternicită să facă numiri. În cadrul acestei limite, autoritatea împuternicită să facă numiri poate, după consultarea prealabilă a comitetului pentru personal, să stabilească orare de lucru adecvate pentru anumite grupuri de funcționari care îndeplinesc sarcini speciale.

În afară de aceasta, ca urmare a cerințelor serviciului sau a normelor de securitate la locul de muncă, un funcționar poate fi obligat să rămână la dispoziția instituției, la locul de muncă sau la domiciliu, în afara duratei normale a programului de lucru. Instituția adoptă normele de aplicare a prezentului paragraf, după consultarea comitetului pentru personal.

Articolul 55a (8) (96)

(1) La cerere, orice funcționar poate fi autorizat să își exercite activitatea cu normă redusă.

Autoritatea împuternicită să facă numiri poate acorda o astfel de autorizație în măsura în care aceasta este compatibilă cu interesul serviciului.

(2) Funcționarii au dreptul la autorizație în următoarele cazuri:

(a) pentru a se ocupa de un copil cu vârsta mai mică de 9 ani;

(b) pentru a se ocupa de un copil cu vârsta cuprinsă între 9 și 12 ani, în cazul în care reducerea timpului de lucru nu depășește 20 % din timpul normal de lucru;

(c) pentru a se ocupa de soț, de o rudă pe linie ascendentă sau pe linie descendentă, de un frate sau de o soră care suferă de o boală gravă sau are un handicap grav;

(d) pentru a urma o formare profesională complementară;

(e) după ce a împlinit vârsta de 55 de ani, în cursul ultimilor cinci ani înainte de pensionare.

Atunci când funcționarul solicită autorizația de a-și exercita activitatea cu normă redusă pentru a urma o formare profesională complementară sau întrucât a împlinit vârsta de 55 de ani, autoritatea împuternicită să facă numiri nu îi poate respinge cererea și nici nu poate amâna data intrării în vigoare a autorizației decât în cazuri excepționale și din motive legate de un interes imperativ al serviciului.

Atunci când acest drept se exercită în vederea îngrijirii soțului, a unei rude pe linie ascendentă sau pe linie descendentă, a unui frate sau a unei surori care suferă de o boală gravă sau un handicap grav ori pentru a urma o formare complementară, durata cumulată a perioadelor de exercitare a activității cu normă redusă, raportată la întreaga carieră a funcționarului, nu poate depăși cinci ani.

(3) Autoritatea împuternicită să facă numiri răspunde cererii funcționarului în termen de 60 de zile.

(4) Normele care reglementează exercitarea activității cu normă redusă, precum și cele care reglementează procedura de acordare a autorizației sunt prevăzute în anexa IVa.

Articolul 55b (96)

Funcționarul poate fi autorizat să își exercite activitatea cu jumătate de normă conform formulei de împărțire a activității, într-un post identificat de autoritatea împuternicită să facă numiri ca adecvat pentru acest mod de lucru. Autorizația de exercitare a activității cu jumătate de normă prin împărțirea activității nu este limitată în timp. Cu toate acestea, în interesul serviciului, autoritatea împuternicită să facă numiri poate retrage autorizația, cu un preaviz de șase luni. De asemenea, autoritatea împuternicită să facă numiri poate retrage autorizația, la cererea funcționarului în cauză, cu un preaviz de șase luni calculat de la data prezentării cererii. La expirarea acestui termen, funcționarul în cauză poate fi transferat într-un un alt post.

Se aplică articolul 59a și, cu excepția celei de-a treia teze de la paragraful al doilea, articolul 3 din anexa IVa.

Autoritatea împuternicită să facă numiri poate stabili normele de aplicare a prezentului articol.

Articolul 56 (8) (96)

Funcționarul nu poate fi obligat să efectueze ore de lucru suplimentare decât în cazurile urgente sau de surplus excepțional de muncă; munca de noapte, precum și orice muncă în zilele de duminică sau de sărbători legale poate fi autorizată doar în conformitate cu procedura adoptată de autoritatea împuternicită să facă numiri. Numărul total de ore de lucru suplimentare solicitate spre efectuare unui funcționar nu poate depăși 150 de ore în timpul unei perioade de șase luni.

Orele de lucru suplimentare efectuate de funcționarii încadrați în grupa de funcții AD sau AST, gradele 5-11, nu dau dreptul la compensare sau la remunerare.

În temeiul condițiilor stabilite în anexa VI, orele de lucru suplimentare efectuate de funcționarii cu gradele AST 1-AST 4 le dau acestora dreptul la un concediu de odihnă compensatoriu sau, în cazul în care cerințele serviciului nu per